b'\n_START_ARTICLE_\nFrank Aaltonen\n_START_PARAGRAPH_\nFrank Adolf Aaltonen (23. syyskuuta 1884 H\xc3\xa4meenlinna \xe2\x80\x93 24. helmikuuta 1958 New York) oli amerikansuomalainen ammattiyhdistys- ja osuustoimintamies.\n_START_SECTION_\nEl\xc3\xa4m\xc3\xa4\n_START_PARAGRAPH_\nH\xc3\xa4meenlinnassa syntynyt Aaltonen k\xc3\xa4vi kansakoulun ja liittyi ty\xc3\xb6v\xc3\xa4enliikkeeseen vuonna 1901 Lahdessa. Tammikuussa 1905 Aaltonen saapui siirtolaisena Yhdysvaltoihin, jossa h\xc3\xa4n ty\xc3\xb6skenteli aluksi kaivoksilla ja opiskeli my\xc3\xb6hemmin nelj\xc3\xa4n lukukauden ajan Valparaison yliopistossa Indianassa. Yhdysvaltain kansallisuuden Aaltonen sai vuonna 1911. H\xc3\xa4n oli mukana Amerikan sosialistisen puolueen ja sen suomenkielisen osaston Amerikan Suomalaisen Sosialistij\xc3\xa4rjest\xc3\xb6n toiminnassa. Vuodet 1908\xe2\x80\x931914 Aaltonen toimi Western Federation of Miners -ammattiliiton organisaattorina Michiganin Negauneessa. Kahden ensimm\xc3\xa4isen vuoden aikana Aaltonen ja muut amerikansuomalaiset organisaattorit, kuten John Kolu ja John V\xc3\xa4lim\xc3\xa4ki, saivat perustettua Copper Countryn alueelle viisi ammattiosastoa, joihin liittyi yli 7\xc2\xa0000 kaivosmiest\xc3\xa4. Paikallisosastojen perustamisen lis\xc3\xa4ksi Aaltonen ajoi erityisesti parannuksia kaivosmiesten ty\xc3\xb6tapaturmien korvausk\xc3\xa4yt\xc3\xa4nt\xc3\xb6\xc3\xb6n._NEWLINE_Vuosina 1912\xe2\x80\x931913 Negauneen kaivosmiesten keskuudessa k\xc3\xa4ytiin Aaltosen ja radikaaleihin anarkosyndikalisteihin lukeutuneen William Riston kannattajien v\xc3\xa4linen valtataistelu, jota ratkottiin oikeudessa saakka. Lopulta erimielisyydet johtivat Sosialistisen puolueen ja WFM-ammattiliiton vaikutusvallan hiipumiseen amerikansuomalaisten keskuudessa koko Copper Countryn alueella. Aaltonen oli my\xc3\xb6s yksi vuosien 1913\xe2\x80\x931914 Kuparisaaren kaivoslakon johtohahmoista. Lakon aikana h\xc3\xa4n joutui edelleen riitoihin anarkosyndikalistisen IWW-ammattiliiton kannattajien kanssa. Montanan Buttessa tilanne k\xc3\xa4rjistyi v\xc3\xa4kivaltaiseksi, kun IWW:n aktiivi Erik Lantala rynt\xc3\xa4si puukon kanssa paikallisen tuomarin toimistoon vaatien Aaltosen karkottamista kaupungista._NEWLINE_Kaivosmiesten ammattiliiton j\xc3\xa4tetty\xc3\xa4\xc3\xa4n Aaltonen ty\xc3\xb6skenteli aluksi maanviljelij\xc3\xa4n\xc3\xa4, kunnes l\xc3\xa4hti mukaan osuustoimintaliikkeeseen. Presidentti Franklin D. Rooseveltin virkakaudella (1933\xe2\x80\x931945) Aaltonen oli nelj\xc3\xa4n vuoden ajan Rooseveltin hallituksen osuustoiminnallisen liikkeenhoidon asiantuntijana. Viimeiset vuotensa h\xc3\xa4n asui New Yorkin Brooklynissa, jossa Aaltonen piti l\xc3\xa4hinn\xc3\xa4 Suomeen suuntautunutta ulkomaankauppaa hoitanutta v\xc3\xa4litysliikett\xc3\xa4. Lis\xc3\xa4ksi h\xc3\xa4n jatkoi edelleen osuustoimintaliikkeen neuvojana._NEWLINE_Vuodesta 1949 Aaltonen kanavoi Suomen Sosialidemokraattiselle Puolueelle ja sit\xc3\xa4 l\xc3\xa4hell\xc3\xa4 olleille j\xc3\xa4rjest\xc3\xb6ille kommunisminvastaiseen ty\xc3\xb6h\xc3\xb6n suunnattua salaista amerikkalaista rahoitusta. Ilmeisesti CIA:lta tai joltain muulta Yhdysvaltain valtion virastolta per\xc3\xa4isin olleet rahat talletettiin Aaltosen ja Oskari Tokoin nimiss\xc3\xa4 olleelle tilille, mink\xc3\xa4 j\xc3\xa4lkeen Aaltonen osti rahoilla kulutushy\xc3\xb6dykkeit\xc3\xa4, jotka toimitettiin suomalaisille sosiaalidemokraattisille j\xc3\xa4rjest\xc3\xb6ille myyt\xc3\xa4viksi, koska niin sanotuilla hyv\xc3\xa4ntekev\xc3\xa4isyyskaupoilla pystyi kiert\xc3\xa4m\xc3\xa4\xc3\xa4n s\xc3\xa4\xc3\xa4nn\xc3\xb6stely\xc3\xa4, tulleja ja veroja. Toiminta jatkui ainakin vuoteen 1953.'